La I Carrera Solidària per equips entrega el premi a l’AECC
30 de juliol de 2020

L'Ajuntament de l'Eliana ha fet lliurament aquest dijous del premi de la I Carrera Solidària per equips Vila de l'Eliana, que s'ha celebrat de manera virtual de l'1 al 25 de juliol. L'equip format per la Farmàcia Icardo de la localitat ha resultat guanyador després de sumar més de 1.660 quilòmetres recorreguts. El grup, compost per un total de cinc dones, ha triat com a organització destinatària dels 500 euros amb els quals està dotat el guardó a l'Associació Espanyola Contra el Càncer (AECC).

Tal com ha explicat l'alcalde, Salva Torrent, aquesta iniciativa va nàixer per a substituir a la recentment suspesa Volta a Peu, amb l'objectiu d'oferir una alternativa als amants del running adaptada a les circumstàncies de la Covid-19. Des de l’AECC han traslladat l'agraïment a l'Ajuntament per l'organització de la carrera i a les corredores per aquesta aportació que permetrà la millora de l'atenció oncològica, que continua teletreballant i assistint cada dia a milers de persones.

Finalment, les guanyadores han felicitat la Regidoria d'Esports dirigida per Concha Montaner per la vocació solidària de la competició, conjuminada amb aquest popular esport i la posada en valor del treball en equip.